34 000 leerders in Gauteng moet nog geplaas wordPanyaza Lesufi, LUR vir onderwys in Gauteng. (Foto: Mia Slabbert) Die LUR vir onderwys in Gauteng, Panyaza Lesufi, sê hy is vol vertroue dat die departement die agterstand met die plasing van voornemende graad 1- en graad 8-leerders by skole in die provinsie spoedig gaan inhaal. Hy het ook onderneem dat dat élke leerder ‘n plek sal kry. 34 000 leerders is nog nie geplaas nie. Hiervan is 13 000 in graad 1 en 21 000 in graad 8. Die Gautengse departement van onderwys het die spertyd vir die plasing van dié leerders reeds tot 30 November verleng. Chaos het ook Sondag by van die departement se streekkantore ontstaan. Beamptes is aangerand en toerusting en geboue beskadig toe gefrustreerde ouers na die kantore opgeruk het in ŉ poging om plasing vir hul kinders te verseker. Die getal leerders wat reeds geplaas is, staan nou op 241 806, oftewel 85,5% van die totale getal aansoeke wat ontvang is. Hiervan is 131 383 plasings vir graad 1’s gedoen en 110 423 vir voornemende graad 8’s. Altesaam 310 350 aansoeke is ontvang. Die departement het gesê hy is bewus daarvan dat 34 553 leerders (12,2%) se ouers nog nie ŉ aanbod vir plasing gekry het nie en dat daar diegene is wie se aansoekstatus al ŉ geruime tyd hangende is. “Die departement vra om verskoning hiervoor en onderneem om dié leerders te plaas. Ouers in dié situasie sal SMS-aanbiedinge ontvang. Ouers word ook gevra om die aanbod binne sewe dae van ontvangs van die hand te wys of te aanvaar. Indien nie, word dit verbeur,” het die departement in ŉ verklaring gesê. Teen vandag het 391 Gautengse skole reeds hul kapasiteit bereik. Dié skole word nie meer op die aanlyn stelsel gereflekteer nie. Dit sluit in Northcliff High School, Alberton High School, Boksburg High School, Hoërskool Akasia, Rand Park High School en Hoërskool President. Tot dusver het 6 428 nog nie gereageer op ŉ aanbod om plasing nie. Die getal ouers wat nog nie dokumente ingedien het of dit nie het nie, staan op 27 563, het die departement gesê. “Ek is vol vertroue dat die departement die agterstand kan en sal uitwis. Ons vra weereens om verskoning vir die ongerief wat dit vir ouers veroorsaak het,” het Lesufi gesê. Talle ouers het veral op sosiale media oor die ondoeltreffendheid van die stelsel uitgevaar. Lesufi het gesê hy waardeer die terugvoer en dit gaan gebruik word om die aanlyn stelsel te verbeter.